b'\n_START_ARTICLE_\nEfecte de vora\n_START_PARAGRAPH_\nEfecte de vora \xc3\xa9s el terme que s\'aplica en el marc de l\'ecologia a l\'efecte de la juxtaposici\xc3\xb3 de medi ambients molt diferents dins d\'un ecosistema.\n_START_SECTION_\nDefinici\xc3\xb3\n_START_PARAGRAPH_\nEl terme s\'aplica generalment en el cas d\'h\xc3\xa0bitats naturals, especialment boscos quan es troben en contacte amb zones alterades o degradades per l\'activitat humana, com un camp, una carretera, un complex tur\xc3\xadstic o una zona industrial per exemple._NEWLINE_Quan es consideren les vores d\'un ecosistema i les zones que l\'envolten s\xc3\xb3n un sistema degradat o no-natural, la pertorbaci\xc3\xb3 causada per aquest invariablement penetra dins del sistema natural. L\'efecte del contacte pot causar trastorns o pertorbacions a molta dist\xc3\xa0ncia de la vora que ha estat demarcada oficialment, afectant seriosament a aquest ecosistema natural._NEWLINE_La decisi\xc3\xb3 de demarcar una frontera entre una zona protegida o parc natural no significa que el medi ambient natural comenci a partir de la frontera deliniada al mapa. La realitat \xc3\xa9s que una zona prou profunda es troba sota la influ\xc3\xa8ncia de les zones degradades o altrament sotmeses a l\'activitat humana que l\'envolten. Per aix\xc3\xb2 les xifres de superf\xc3\xadcies de "zona protegida" que es declaren oficialment rarament coincideixen amb els ecosistemes naturals des del punt de vista ecol\xc3\xb2gic, car la profunditat i intensitat de penetraci\xc3\xb3 de la degradaci\xc3\xb3 dins de la zona qualificada com a "espai natural" rarament \xc3\xa9s avaluada o reconeguda._NEWLINE_El terme va ser definit per el professor de zoologia Eugene P. Odum el 1971 als Estats Units.\n_START_SECTION_\nExemples\n_START_PARAGRAPH_\nSegons els c\xc3\xa0lculs que s\'han fet la quantitat de boscos i aiguamolls naturals de la conca amaz\xc3\xb2nica que han estat alterats per l\'efecte vora sobrepassen la superf\xc3\xadcie de la zona que ha estat desforestada. Els incendis forestals s\xc3\xb3n m\xc3\xa9s comuns a les zones afectades per l\'efecte vora a causa de la major sequera i a la major activitat humana de les vores._NEWLINE_A Catalunya, molts llocs com la Murtra al Delta del Llobregat o el Parc Natural del Garraf es troben greument afectats per les zones degradades que els envolten. La intensitat de l\'efecte d\'aquestes (aeroport del Prat, urbanitzacions, complexos comercials, autopistes) arriba fins al punt que dif\xc3\xadcilment hom podria qualificar les zones protegides dins d\'aquest entorn com a "espais naturals".'